Vermiste sussies dood gevindArgieffoto Die polisie in Mpumalanga het die liggame van twee sussies wat vroeër vandeesweek vermis geraak het in ŉ sloot naby hul huis gevind. Brig. Leonard Hlathi, woordvoerder van die polisie, het gesê die sussies, ses en sewe jaar oud, het Dinsdagmiddag in Masoyi naby Witrivier verdwyn. Hulle is die laaste keer gesien waar hulle in die omgewing gespeel het. “Die polisie is ontbied en het onmiddellik met ŉ soektog na die twee meisies begin maar sonder sukses. Hul liggame is Woensdagoggend in ŉ sloot naby ŉ stroom nie ver van hul huis gevind nie.” Volgens Hlathi was albei meisies naak toe hul liggame gevind is. Daar word vermoed dat hulle moontlik verwurg is en die polisie ondersoek ook die moontlikheid dat hulle verkrag is. Die polisie het ŉ soektog na die meisies se vermeende moordenaar(s) begin. Enigiemand met inligting oor die voorval word versoek om kontak te maak met kapt. Timothy Mushwana by 082 449 0223.